b'\n_START_ARTICLE_\nDra\xc5\xa1kovi\xc4\x87\n_START_SECTION_\nPodrijetlo i za\xc4\x8detci loze\n_START_PARAGRAPH_\nDo 15. stolje\xc4\x87a nema puno vjerodostojnih podataka o Dra\xc5\xa1kovi\xc4\x87ima. Najvjerojatnije je da potje\xc4\x8du od starohrvatskog plemena Kr\xc5\xa1elaca, a zna se da su u 15. stolje\xc4\x87u imali posjede oko sela Za\xc5\xbei\xc4\x8dno Donje (dana\xc5\xa1nje Donje Pazari\xc5\xa1te) u Bu\xc5\xa1koj \xc5\xbeupi (Bu\xc5\xbeani), zapadna Lika, i da su pripadali onda\xc5\xa1njem ni\xc5\xbeem plemstvu._NEWLINE_U trima ispravama pisanima glagoljicom iz 1490. godine, koje se \xc4\x8duvaju u ma\xc4\x91arskom dr\xc5\xbeavnom arhivu u Budimpe\xc5\xa1ti, spominje se \xe2\x80\x9e35 plemenitih ljudi Dra\xc5\xa1kovi\xc4\x87a\xe2\x80\x9c, me\xc4\x91u kojima je i Juraj Dra\xc5\xa1kovi\xc4\x87 (\xc5\xbeivio izme\xc4\x91u 1450. i 1490. godine)._NEWLINE_U jednom dokumentu iz 1520. godine spominje se ime Bartol Dra\xc5\xa1kovi\xc4\x87 Kninjanin, \xc5\xa1to upu\xc4\x87uje na to da je potonji imao posjede oko Knina. Njega se zapravo smatra za\xc4\x8detnikom velika\xc5\xa1ke loze te obitelji. U navedenom dokumentu iz 1520. godine on je spomenut kao kancelar (tajnik) Dore Frankopan. Drugi izvori spominju da je bio odgajatelj bana Ivana Karlovi\xc4\x87a._NEWLINE_Zbog turske opasnosti Bartol Dra\xc5\xa1kovi\xc4\x87 je napustio stare obiteljske posjede i preselio se u sjevernije krajeve, na podru\xc4\x8dje Pokuplja.\n_START_SECTION_\nUspon i \xc5\xa1irenje mo\xc4\x87i\n_START_PARAGRAPH_\nPremda je obitelj u vrijeme turske prijetnje osiroma\xc5\xa1ila, Bartol je, uz pomo\xc4\x87 rodbinskih veza, uspio svojim sinovima Jurju, Ga\xc5\xa1paru i Ivanu omogu\xc4\x8diti solidno obrazovanje, \xc5\xa1to je, uz ostalo, doprinjelo ja\xc4\x8danju njihove mo\xc4\x87i i utjecaja. Juraj je bio teolog, kardinal i hrvatski ban od 1567. do 1576. godine. Ga\xc5\xa1par je od kralja Maksimilijana 1567. godine dobio barunsku titulu, a dvije godine kasnije i dvorac Trako\xc5\xa1\xc4\x87an. Tre\xc4\x87i Bartolov sin Ivan (I.) poginuo je, prema povijesnim izvorima, prigodom juna\xc4\x8dke obrane Sigeta 1566. Godine, bore\xc4\x87i se uz bok Nikole Zrinskog Sigetskog._NEWLINE_Sljede\xc4\x87ih godina i desetlje\xc4\x87a \xc4\x8dlanovi obitelji \xc5\xa1ire svoj utjecaj i stje\xc4\x8du nove posjede (na primjer Klenovnik 1572, Medvedgrad 1604, Bo\xc5\xbejakovinu 1685. itd.), \xc4\x8dime se ta plemi\xc4\x87ka loza u\xc4\x8dvrstila na sjeverozapadu Hrvatske._NEWLINE_Tijekom 17. stolje\xc4\x87a Dra\xc5\xa1kovi\xc4\x87i dosi\xc5\xbeu svoj zenit, osobito za vrijeme Ivana III. (\xc5\xbeivio 1603-1648.), kada su bili najja\xc4\x8di i najbogatiji. Ivan III. Dra\xc5\xa1kovi\xc4\x87 jedini je Hrvat u povijesti koji je izabran za ugarskog palatina, najvi\xc5\xa1eg dvorskog du\xc5\xbenosnika i kraljevog zamjenika (1646-1648.); bio je na glasu kao sposoban vojskovo\xc4\x91a, te nosio titulu Viteza \xe2\x80\x9eZlatne ostruge\xe2\x80\x9c. Za njihove zasluge Dra\xc5\xa1kovi\xc4\x87ima je godine 1631. kralj Ferdinand II. dodijelio naslov grofa.\n_START_SECTION_\nVojskovo\xc4\x91e protiv navale Osmanlija\n_START_PARAGRAPH_\nU razdoblju naj\xc5\xbee\xc5\xa1\xc4\x87ih turskih navala na ostatke ostataka neko\xc4\x87 slavnog Kraljevstva Hrvatskog, kao i nakon toga, Dra\xc5\xa1kovi\xc4\x87i su intenzivno sudjelovali u obrani, ali i osloba\xc4\x91anju i povratku hrvatskih krajeva matici zemlji, iznjedriv\xc5\xa1i niz vrsnih vojskovo\xc4\x91a._NEWLINE_Osim ve\xc4\x87 navedenog Ivana III., istaknuo se, primjerice, njegov otac Ivan II., koji je zajedno s tada\xc5\xa1njim banom Tomom Baka\xc4\x8dem Erd\xc3\xb6dyjem, obranio Sisak od osmanlijske invazije 1593. godine, da bi kasnije i sam postao hrvatskim banom (1596-1608)._NEWLINE_Po\xc4\x8detkom pak 18. stolje\xc4\x87a (to\xc4\x8dnije 1716. godine) Ivan V. Dra\xc5\xa1kovi\xc4\x87 (tako\xc4\x91er kasniji ban) oslobodio je od turske okupacije niz naselja, me\xc4\x91u kojima Jasenovac, Dubicu i Kostajnicu. Nije mu, na \xc5\xbealost uspjelo vratiti i neka druga va\xc5\xbena hrvatska podru\xc4\x8dja i utvrde na njima, kao \xc5\xa1to su na primjer Biha\xc4\x87 i tada\xc5\xa1nji Novi Grad, odnosno Bosanski Novi, kako bi cijelu hrvatsku isto\xc4\x8dnu granicu s onda\xc5\xa1njim Bosanskim ejaletom (pa\xc5\xa1alukom) postavio na rijeku Unu, nego je ona trajno ostala takva kakva je i danas, s Biha\xc4\x87em i \xe2\x80\x9cCazinskom krajinom\xe2\x80\x9c zauvijek izgubljenima za Hrvatsku.\n_START_SECTION_\nPredvodnici kulture i umjetnosti\n_START_PARAGRAPH_\nKao i svaka vi\xc4\x91enija i obrazovana plemi\xc4\x87ka obitelj, Dra\xc5\xa1kovi\xc4\x87i su posjedovali bogatu knji\xc5\xbenicu. Ali ne samo to, nego su neki njezini \xc4\x8dlanovi i sami pisali knjige, a mnogi su bili mecene u hrvatskoj kulturi i umjetnosti. Biskup Juraj II. je, na primjer, financirao tiskanje \xe2\x80\x9eKronike\xe2\x80\x9c Antuna Vramca godine 1578., a grof Janko Dra\xc5\xa1kovi\xc4\x87, poznati Ilirac, skoro sav je svoj imetak \xc5\xbertvovao u politi\xc4\x8dke, ali i kulturne svrhe. Smatran najobrazovanijim Hrvatom na kraju 18. i na po\xc4\x8detku 19. stolje\xc4\x87a, potonji je godine 1832. dao tiskati svoje najpoznatije djelo Disertaciju, svojevrsni politi\xc4\x8dki, gospodarski i kulturni program hrvatskog narodnog preporoda._NEWLINE_Zna\xc4\x8dajna je povezanost obitelji Dra\xc5\xa1kovi\xc4\x87 s obitelji Zrinski, koja je 1645. godine u\xc4\x8dvr\xc5\xa1\xc4\x87ena brakom Nikole Zrinskog \xc4\x8cakove\xc4\x8dkog s Marijom Euzebijom, k\xc4\x87eri grofa Ga\xc5\xa1para II. Dra\xc5\xa1kovi\xc4\x87a. Jedna od posljedica te veze je bila ta da je dio knjiga iz knji\xc5\xbenice Dra\xc5\xa1kovi\xc4\x87a zavr\xc5\xa1io u \xc4\x8duvenoj Nikolinoj Bibliotheci Zriniani, koja se danas nalazi sa\xc4\x8duvana u Nacionalnoj i sveu\xc4\x8dili\xc5\xa1noj knji\xc5\xbenici u Zagrebu._NEWLINE_Jedan dio knjiga koje su nekad posjedovali \xc4\x8dlanovi obitelji Dra\xc5\xa1kovi\xc4\x87, i to poglavito knjige starije od onih koje se nalaze u dvorcu Trako\xc5\xa1\xc4\x87anu, \xc4\x8duva se u Hrvatskom dr\xc5\xbeavnom arhivu u Zagrebu.'